NEUVOSTON JA KOMISSION PÄÄTÖS,
tehty 19 päivänä joulukuuta 1994,
Euroopan yhteisöjen ja niiden jäsenvaltioiden sekä Bulgarian välisen Eurooppa-sopimuksen tekemisestä (94/908/EHTY, EY, Euratom)
EUROOPAN UNIONIN NEUVOSTO ja
EUROOPAN YHTEISÖJEN KOMISSIO, jotka
ottavat huomioon Euroopan hiili- ja teräsyhteisön perustamissopimuksen ja erityisesti sen 95 artiklan,
ottavat huomioon Euroopan yhteisön perustamissopimuksen ja erityisesti sen 238 artiklan yhdessä 228 artiklan 2 kohdan toisen virkkeen ja 3 kohdan toisen alakohdan kanssa,
ottavat huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,
kuultuaan neuvoa-antavaa komiteaa ja neuvoston yksimielisen puoltavan lausunnon mukaisesti,
ottavat huomioon Euroopan parlamentin puoltavan lausunnon(1),
ottavat huomioon Euroopan atomienergiayhteisön perustamissopimuksen 101 artiklan mukaisesti annetun neuvoston hyväksynnän,
sekä katsovat, että
Brysselissä 8 päivänä maaliskuuta 1993 allekirjoitetun Euroopan yhteisöjen ja niiden jäsenvaltioiden sekä Bulgarian välisen Eurooppa-sopimuksen tekeminen on tarpeen yhteisön sellaisten päämäärien saavuttamiseksi, jotka on vahvistettu erityisesti Euroopan hiili- ja teräsyhteisön perustamissopimuksen 2 ja 3 artiklassa; perustamissopimuksessa ei määrätä kaikista tapauksista, jotka kuuluvat tämän päätöksen soveltamisalaan,
OVAT PÄÄTTÄNEET SEURAAVAA:
1 artikla
Hyväksytään Euroopan hiili- ja teräsyhteisön, Euroopan talousyhteisön ja Euroopan atomienergiayhteisön puolesta Euroopan yhteisöjen ja niiden jäsenvaltioiden sekä Bulgarian välinen Eurooppa-sopimus, siihen liitetyt pöytäkirjat sekä päätösasiakirjaan liitetyt kirjeenvaihto ja julistukset.
Sopimuksen, siihen liitettyjen pöytäkirjojen sekä päätösasiakirjan tekstit ovat tämän päätöksen liitteenä.
2 artikla
1. Neuvosto määrittelee komission ehdotuksesta tai tarvittaessa komissio määrittelee yhteisön kannan assosiointineuvostossa Euroopan yhteisön, Euroopan hiili- ja teräsyhteisön ja Euroopan atomienergiayhteisön perustamissopimusten vastaavien määräysten mukaisesti.
2. Eurooppa-sopimuksen 106 artiklan mukaisesti neuvoston puheenjohtaja toimii assosiointineuvoston puheenjohtajana ja esittää yhteisön kannan. Komission edustaja toimii assosiointikomitean työjärjestyksen mukaisesti sen puheenjohtajana ja esittää yhteisön kannan.
3 artikla
Neuvoston puheenjohtaja tallettaa Euroopan yhteisön puolesta sopimuksen 124 artiklassa määrätyn tiedoksiantoasiakirjan. Komission puheenjohtaja tallettaa mainitut tiedoksiantoasiakirjat Euroopan hiili- ja teräsyhteisön sekä Euroopan atomienergiayhteisön puolesta.
Tehty Brysselissä 19 päivänä joulukuuta 1994